Vuiste klap in parlementChaos het op 13 November in die Nasionale Vergadering uitgebreek. Foto: Twitter Vuiste het geklap toe lede van die polisie se openbare-orde-eenheid Donderdagaand in die Nasionale Vergadering ingestorm het. Die polisie is ontbied nadat Ngwanamakwetle Mashabela, LP van die Ekonomiese Vryheidsvegters (EFF), geweier het om die podium te verlaat. Sy het president Jacob Zuma tydens ŉ debat as ŉ “dief” beskryf en geweier om haar uitlating terug te trek. Sy het na nóg ŉ versoek en poging om haar te begelei, steeds geweier om die podium te verlaat. Polisielede het kort hierna opgedaag haar aan haar arms begin trek. Sy het glo geskree dat hulle nie aan haar moet raak nie. LP’s van die opposisiepartye was woedend en het tot Mashabela se verdediging gekom. Die vuiste het begin klap toe polisiebeamptes glo die LP’s van die DA en EFF gestamp het nadat hulle tussenbeide probeer tree het. Toe die polisiebeamptes met ŉ geskokte Mashabela uitgestap kom, het lede van die parlement se beskermingsdienste hulle aangespreek en gesê hulle het nie jurisdiksie oor die Nasionale Vergadering nie. Dit is nie duidelik wie die polisiebeamptes opdrag gegee het om in te gryp nie. John Steenhuisen, die DA se hoofsweep, was ontstoke. “Vier van my [DA]-lede, waarvan twee vroue is, is deur die polisie aangerand,” het Steenhuisen gesê. Die lede is Terri Stander, Gordon Mackay, Denise Robinson en Dean Macpherson. Stander is glo gestamp en het op die vloer geval voordat polisiebeamptes op haar getrap het. Hy het gesê die LP’s sal klagtes van aanranding teen die polisiebeamptes aanhangig maak. “Ek dink dit is die laagste punt in die post-demokratiese geskiedenis van die land. Ons het ŉ krisis bereik.” Die EFF het intussen gesê sy leierskap sal ŉ vergadering hou oor die pad vorentoe, maar ook aangedui dat hulle van plan is om klagtes van aanranding teen die betrokke polisiebeamptes aanhangig te maak. Die chaos het Donderdagmiddag al begin toe ŉ onderonsie in die parlement uitgebreek het. Speaker Baleka Mbete wou die tydsduur van die Nasionale Vergadering se sitting verander en dit het tot erge verset deur opposisiepartye se LP’s gelei.